PROVEDBENA UREDBA KOMISIJE (EU) 2022/686

оd 28. travnja 2022.

o izmjeni provedbenih uredbi (EU) 2015/1295 i (EU) br. 540/2011 u pogledu uvjeta za odobrenje aktivne tvari sulfoksaflor

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 21. stavak 3. prvu alternativu i članak 78. stavak 2.,

budući da:

(1) Provedbenom uredbom Komisije (EU) 2015/1295 (2) utvrđeno je odobravanje aktivne tvari sulfoksaflor i njezino uvrštavanje u Prilog Provedbenoj uredbi Komisije (EU) br. 540/2011 (3).

(2) Provedbenom uredbom (EU) 2015/1295 propisano je i dostavljanje dodatnih potvrdnih informacija o riziku kojem su izložene pčele medarice različitim putovima izlaganja, posebno putem nektara, polena, gutacijske tekućine i prašine, o riziku za pčele medarice koje prikupljaju nektar ili polen na kulturama u plodoredu ili korovima u cvatnji, o riziku za oprašivače osim pčela medarica te o riziku za legla pčela.

(3) Podnositelj zahtjeva dostavio je tražene potvrdne informacije u roku utvrđenom u Provedbenoj uredbi (EU) 2015/1295.

(4) U skladu s dogovorom između Irske i Češke, države članice izvjestiteljice i države članice suizvjestiteljice, Češka je procijenila potvrdne informacije koje je dostavio podnositelj zahtjeva. Češka je svoju procjenu 12. ožujka 2018. dostavila ostalim državama članicama, Komisiji i Europskoj agenciji za sigurnost hrane („Agencija”) u obliku dopune nacrtu izvješća o procjeni.

(5) Provedeno je savjetovanje s državama članicama, podnositeljem zahtjeva i Agencijom i od njih je zatraženo da dostave primjedbe o procjeni potvrdnih informacija koju je provela država članica suizvjestiteljica.

(6) Agencija je 20. rujna 2018. objavila tehničko izvješće (4) u kojem su sažeti rezultati savjetovanja o sulfoksafloru.

(7) Budući da su tijekom savjetovanja izražena različita mišljenja o dopuni nacrtu izvješća o procjeni, Komisija se savjetovala s Agencijom i zatražila od nje da dostavi zaključak o svim točkama u kojima su se mišljenja razlikovala.

(8) Agencija je svoj zaključak o procjeni rizika objavila 28. ožujka 2019. (5). Komisija se dodatno savjetovala s Agencijom o riziku za pčele. Komisija je od Agencije posebno zatražila da dovrši procjenu mjera za smanjenje zanošenja škropiva radi zaštite bumbara i solitarnih pčela na rubovima polja od izlaganja sulfoksafloru te procjenu rizika za pčele od vode iz lokvi.

(9) Agencija je svoj ažurirani zaključak objavila 30. ožujka 2020. (6).

(10) U svojem ažuriranom zaključku Agencija je smatrala da je, s obzirom na rezultat ocjenjivanja potvrdnih informacija koje je dostavio podnositelj zahtjeva, za uporabe u trajnim staklenicima rizik za pčele prihvatljiv. Međutim, nije bilo moguće dovršiti procjenu rizika od uporaba na otvorenom za bumbare i solitarne pčele. Stoga Agencija nije mogla donijeti zaključak da za bumbare i solitarne pčele postoji nizak rizik od uporaba na otvorenom.

(11) Nacrt izvješća o procjeni, njegovu dopunu i ažurirani zaključak Agencije pregledale su države članice i Komisija u okviru Stalnog odbora za bilje, životinje, hranu i hranu za životinje te su ga finalizirale 28. siječnja 2022. Istodobno je ažurirano izvješće o procjeni za sulfoksaflor.

(12) Podnositelju zahtjeva omogućeno je podnošenje primjedbi na ažurirano izvješće o procjeni.

(13) Međutim, unatoč argumentima koje je iznio podnositelj zahtjeva, Komisija je zaključila da se ne može isključiti rizik za pčele od uporaba sulfoksaflora na otvorenom. Stoga je u skladu s člankom 21. stavkom 3. Uredbe (EZ) br. 1107/2009 u vezi s njezinim člankom 6. potrebno i primjereno ograničiti odobrenje sulfoksaflora samo na uporabe u trajnim staklenicima.

(14) Provedbene uredbe (EU) 2015/1295 i (EU) br. 540/2011 trebalo bi stoga na odgovarajući način izmijeniti.

(15) Državama članicama trebalo bi omogućiti dovoljno vremena za povlačenje ili izmjenu odobrenja za sredstva za zaštitu bilja koja sadržavaju sulfoksaflor koja nisu u skladu s ograničenim uvjetima odobrenja.

(16) Ako države članice za sredstva za zaštitu bilja koja sadržavaju sulfoksaflor odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo biti što kraće i isteći najkasnije 12 mjeseci nakon datuma stupanja na snagu ove Uredbe.

(17) S obzirom na sve dostupne relevantne informacije smatra se da u ovom trenutku nije primjereno zadržati odobrenje navedene aktivne tvari za uporabe na otvorenom. Međutim, ovom se Uredbom ne sprečava podnositelja zahtjeva da dostavi dodatne informacije radi izmjene uvjeta odobrenja, kako je predviđeno člancima 7. i 14. Uredbe (EZ) br. 1107/2009, i te će se informacije preispitati u razumnom roku kako je predviđeno tom uredbom.

(18) Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Smatralo se potrebnim donijeti provedbeni akt te je predsjednik odbora podnio nacrt provedbenog akta žalbenom odboru na daljnje razmatranje. Žalbeni odbor nije donio mišljenje,

DONIJELA JE OVU UREDBU:

Članak 1. Izmjena Provedbene uredbe (EU) 2015/1295 Prilog I. Provedbenoj uredbi (EU) 2015/1295 mijenja se u skladu s Prilogom I. ovoj Uredbi.

Članak 2. Izmjena Provedbene uredbe (EU) br. 540/2011 Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

Članak 3. Prijelazne mjere Države članice prema potrebi povlače ili mijenjaju odobrenja za sredstva za zaštitu bilja koja sadržavaju sulfoksaflor kao aktivnu tvar najkasnije do 19. studenoga 2022.

Članak 4. Razdoblje odgode Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći najkasnije 19. svibnja 2023.

Članak 5. Stupanje na snagu Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 28. travnja 2022. Za Komisiju Predsjednica Ursula VON DER LEYEN

(1) SL L 309, 24.11.2009., str. 1.

(2) Provedbena uredba Komisije (EU) 2015/1295 оd 27. srpnja 2015. o odobravanju aktivne tvari sulfoksaflora u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (SL L 199, 29.7.2015., str. 8.).

(3) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

(4) EFSA (Europska agencija za sigurnost hrane), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data (Tehničko izvješće o rezultatima savjetovanja s državama članicama, podnositeljem zahtjeva i EFSA-om o procjeni rizika od uporabe aktivne tvari sulfoksaflor kao pesticida s obzirom na potvrdne podatke). EFSA, povezana publikacija 2018:EN-1474. 73 str.

(5) EFSA (Europska agencija za sigurnost hrane), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted (Zaključak o stručnom pregledu procjene rizika od uporabe aktivne tvari sulfoksaflor kao pesticida s obzirom na dostavljene potvrdne podatke). EFSA Journal 2019.;17(3):5633, 14 str.

(6) EFSA (Europska agencija za sigurnost hrane), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted (Zaključak o stručnom pregledu procjene rizika od uporabe aktivne tvari sulfoksaflor kao pesticida s obzirom na dostavljene potvrdne podatke). EFSA Journal 2020.;18(3):6056, 15 str.